Lebeña Santa María kirik

Lebeña Santa María kirik on 10. sajandist pärinev mosaraabia eelromaani kirik Kantaabrias Cillorigo de Liébana vallas Lebeña küla lähedal. Alates 1893. aastast on see kultuurimälestis (Bien de Interés Cultural). Kirjeldus Kirik asub Río Deva ääres, Desfiladero de la Hermida kuristikust lõunas Picos de Europa jalamil. Hoone on ehitatud mördiga liidetud klompkividest ja võis olla algselt krohvitud. Nurgad on suurtest tahutud kvaadritest. Räästa all kulgeb kitsas geomeetrilistest motiividest friis. Laiad esileulatuvad räästad toetuvad veerevate päikeserataste ja kuueleheliste rosettidega kaunistatud konsoolidele, sarnastele San Miguel de Celanova kabeli konsoolidega. Mosaraabia kirikule tüüpiliselt asub sissepääs lõunaküljel. Selle ees on hilisemal ajal lisatud ümarkaartega eeskoda. Aknad on kitsad, ümarkaartega või kandilised. Lõunafassaadi uks pärineb 18. sajandist ja torn on 19. sajandist. Interjöör Kirikul on ristkülikukujuline põhiplaan, 16 meetrit pikk ja 12 meetrit lai. Kolmelööviline kirik jaguneb kaheteistkümneks peaaegu ruudukujuliseks osaks, mida katavad aamvõlvid. Kolm löövi lõpevad kolme paralleelse apsiidiga, kesklööv on laiem ja kõrgem kui külglöövid. Aamvõlvid on pikisuunalised, ainult külglöövide kahel võlvikul ristsuunalised, arvatavasti konstruktsioonilistel põhjustel. Ruumivorm on osaliselt basilikaalne: löövi kaks võlvikut on hoone teistest osadest kõrgemad ja moodustavad akendega valgmiku nagu Bande Santa Comba kirikus või Santiago de Peñalba kiriku nelitises. Idas on lööviga pea ühelaiused kolm kandilist apsiidi, millest keskmine on külgmistest laiem ja pikem ning ruudukujulise põhiplaaniga, kitsamad külgapsiidid on ristkülikukujulised. Pealöövi idapoolseim võlvik, mis toimib kooriruumina, on ühe astme võrra kõrgema põrandaga. Võlvikute vahel on hoburaudkaared, välja arvatud võidukaar, mis on kõrgendatud ümarkaarega ja alfiz'iga. Kaared toetuvad massiivsetele piilaritele, mille küljes on ümarsambad. Krohvijäänustest sambabaasidel paistab, et sambad olid kunagi värvitud. Monoliitsed tüvesed toetavad Korintose kapiteele, mis on kaunistatud kahe või kolme rea stiliseeritud lehtedega ja allosas raamitud ehisliistuga. Kapiteelide peal olevatel talumitel on topeltliistud. Sisustus Altari esikülg on peaaegu meetrilaiune ja 1,75 meetri pikkune liivakiviplokk raiddekooriga. Ploki keskel on kahekordne ring veereva päikeseratta motiiviga. Rattast kahel pool on kivisse uurendatud kuus ringi geomeetriliste motiividega. Peaaltari retaabel või altarisein (reredos) on 18. sajandist. Pärimus Santo Toribio kloostri kartulaariumis oleval 925. aasta dokumendis on kirjas, et Liébana krahvid käskisid kiriku ehitada kavatsusega viia sinna püha Toribio säilmed. Pühaku säilmete üleandmisel jäid mõlemad krahvid aga pimedaks ega saanud nägemist tagasi enne, kui surnukeha viidi tagasi Santo Toribio kloostrisse. Pildid Viited Välislingid Iglesia de Santa María de Lebeña. - Turismo de Cantabria (pildid) Santa María de Lebeña. - Turismo Prerrománico